KIRJALLINEN KYSYMYS E-0828/02 esittäjä(t): Salvador Garriga Polledo (PPE-DE) komissiolle. Yrittäjyyden edistäminen kouluopetuksessa.



Virallinen lehti nro 205 E , 29/08/2002 s. 0222 - 0223



KIRJALLINEN KYSYMYS E-0828/02 esittäjä(t): Salvador Garriga Polledo (PPE-DE) komissiolle (26. maaliskuuta 2002) Aihe: Yrittäjyyden edistäminen kouluopetuksessa Äskettäin pidetyssä PK-yrityksistä vastaavien yhteisön ministerien tapaamisessa Aranjuezissa todettiin, että jo ala-asteen opetuksessa on syytä alkaa edistää yrittäjyyttä. Ehdotusta on epäilemättä tarkasteltava hyvin huolellisesti, jotta se voidaan toteuttaa. Jotta aloitteesta aiheutuva hyöty saavutettaisiin, ehdotuksen toteuttamista koskeva strategia on määriteltävä asianmukaisesti. Katsooko komissio, että sen pitää käynnistää EU:n laajuinen ohjelma aloitteiden keräämiseksi, jotta se voi ehdottaa kokonaisvaltaista koulujen opetusohjelmaa, jolla edistettäisiin yrittäjyyttä yhteisön koululaisten keskuudessa, sillä he toimivat tulevaisuudessa yrittäjinä EU:ssa? Viviane Redingin komission puolesta antama vastaus (8. toukokuuta 2002) Lissabonissa 23.24. maaliskuuta 2000 kokoontunut Eurooppa-neuvosto korosti, että eurooppalaisten yhteiskuntien on muututtava yrittäjähenkisemmiksi, että on tarpeen luoda innovatiivisten yritysten perustamiselle ja kehittämiselle suotuisa ympäristö ja että Euroopan on edistyttävä yleisesti tällä alalla. Nämä päätelmät vahvistettiin tammikuussa 2001 annetussa komission raportissa, joka käsittelee koulutusjärjestelmien tulevaisuuden tavoitteita. Lapsille opetettavat asiat eivät raportin mukaan kannusta heitä perustamaan omaa yritystä varteenotettavana vaihtoehtona palkkatyölle. Tutkimukset kuitenkin osoittavat, että tällaiset päätökset tehdään niinkin varhain kuin 1213-vuotiaana. Yrittäjyys on muutakin kuin liiketoimintaa. Se merkitsee aktiivista ja reaktiokykyistä henkeä, jota koko yhteiskunnan tulisi arvostaa. Yrittäjähenkisyys ja varsinkin itsenäisyys sekä riskinotto-, ongelmanratkaisu-, sopeutumis- ja ryhmätyökyky kuuluvat siis vastedes perustaitoihin, joita Euroopan jokaisen kansalaisen olisi voitava hankkia koulutuksen kautta. Neuvosto ja komissio esittivät Barcelonan Eurooppa-neuvostolle maaliskuussa 2002 raportin koulutusjärjestelmien tulevaisuuden tavoitteista Euroopassa. Raporttiin liittyy yksityiskohtainen työohjelma, jonka toteutus perustuu avoimeen koordinointimenetelmään. Siihen kuuluu muun muassa jo määritettyjen perustaitojen esimerkiksi yrittäjyyden tarkempi kuvaus indikaattorien avulla, opettajakoulutus mukaan luettuna. Lisäksi siihen sisältyy tehtävä, jonka mukaan on tarkistettava, miten nämä taidot voitaisiin ottaa huomioon opintokokonaisuuksissa siten, ettei niihin aiheutuisi liikakuormitusta. Jäsenvaltiot ja komissio toteuttavat tässä yhteydessä hyväksytyt aloitteet noudattaen koulutusalan toimivaltaansa sekä toissijaisuusperiaatetta. Nykyisin on yleisesti hyväksytty, että yrittäjyyskoulutuksen olisi oltava olennainen osa elinikäistä oppimista. Kaikenikäisiä ihmisiä voidaan kannustaa kehittämään yrittäjähenkisiä asenteita ja taitoja jo peruskoulun ala-asteelta lähtien. Useimmissa jäsenvaltioissa on jo käynnissä tämän alan aloitteita. Komissio on koonnut kvalitatiivisia tietoja Euroopassa sovelletuista hyvistä toimintatavoista. Nyt on tarpeen kartoittaa toteutetut toimenpiteet ja arvioida niiden sisältö ja vaikutukset. Siksi komissio on yrityksiä ja yrittäjyyttä koskevassa monivuotisessa ohjelmassa (20012005) käynnistänyt Best-menettelyn mukaisen hankkeen, jonka aiheena on yrittäjyyteen tähtäävä yleissivistävä ja ammatillinen koulutus. Hankkeessa pyritään kartoittamaan ja vertailemaan eri puolilla Eurooppaa toteutettavia aloitteita, joissa on tavoitteena edistää yrittäjyyttä käsittelevää opetusta koulutusjärjestelmissä peruskoulun ala-asteesta yliopistoon asti. Jotta tavoite saavutettaisiin, komissio tekee tiivistä yhteistyötä 16 maan viranomaisten nimeämien asiantuntijoiden kanssa. Hankkeen lopulliset tulokset ovat käytettävissä syyskuussa 2002, ja niihin sisältyy yhteenveto Euroopassa sovelletuista toimenpiteistä ja hyvistä toimintatavoista, vertaileva analyysi hankkeeseen osallistuvien maiden tilanteesta sekä asiaankuuluvat toimintalinjoja koskevat päätelmät.